Platges, Turisme, Esports i Policia Local presenten el dispositiu de platges per a este estiu
21 de juny 2021

![Imagen sin texto alternativo.](/media/crnhm5ag/87-c1-dispositivo-playas.jpg)  
  
Este matí s'ha presentat a la platja del Port de Sagunt el dispositiu de serveis que l'Ajuntament de Sagunt desplega durant els mesos d'estiu a les platges per a garantir la qualitat i la seguretat a les persones usaries. Els diferents serveis que es coordinen, que ja estan actius, són: Salvament i Socorrisme; Servei Sanitari; Servei de vigilància i control d'Aforament de General Drones; Punts accessibles; Policia Local; i la SAG. Així mateix, les regidories de l'Ajuntament de Sagunt que han coordinat el dispositiu són les dels departaments de Platges, Turisme, Esports i Policia Local.

  

Amb este dispositiu en el qual treballen més de 100 persones, es garantixen unes platges de qualitat i segures, en les quals regularment es fa una neteja a més de la cura dels espais naturals. També es proporciona seguretat per a banyistes així com controls d'aforaments i distàncies adaptats a la normativa per Covid-19. 

  

A l'acte han assistit l'alcalde de Sagunt, Darío Moreno; el regidor de Platges, Roberto Rovira; el regidor Esports, Javier Timón; i el tinent d’alcalde d’Almardà, Pepe Gil. Moreno ha manifestat que **«és un dispositiu ampli que pretén prestar un servei de qualitat, tant als ciutadans i ciutadanes del nostre municipi, com per a tots els visitants»**. En esta línia, ha destacat la seguretat com a eix principal, a més de que **«més enllà de la pandèmia és una cosa important i per això en elements de salvament incorporem cada vegada més serveis»**. 

  

El delegat de Platges, Roberto Rovira, ha remarcat la **«innovació tecnològica»** que suposa l'ús del dron per al salvament i control d'aforaments, **«per a garantir la seguretat i el control als nostres banyistes»**. Així mateix, ha explicat que estos serveis es realitzen amb **«el respecte i la cura d'un dels entorns més importants de la nostra ciutat, que són els entorns litorals, les dunes que són especialment protegides»**.

  

Per part seua, Javier Timón ha destacat que **«des de la part d'esports, són moltes i molt variades totes les activitats que es desenvoluparan este estiu»** i, en este sentit, ha apel·lat a la responsabilitat social per a poder gaudir d'esta mena d'activitats seguint la normativa.

  

A continuació, s'han hissat les banderes blaves de les platges del Port de Sagunt, Almardà i Corinto. Es tracta d'una certificació de qualitat internacional en la qual es treballa durant tot l'any i, sobretot, durant la temporada estival. A més d'esta distinció en 3 platges diferents, les platges del nostre municipi tenen 2 banderes Q de qualitat, 3 de Qualitur, 8 diferents de ISOS, 3 de Certificació ambiental Emas i Turisme Segur. En total, sumen 19 guardons que garantixen la qualitat de les nostres platges. 

  

Els serveis de Salvament i Socorrisme durant els mesos de juny i setembre estaran de dilluns a diumenge de 10.00 a 20.00 hores, amb vigilància en torre de 10.30 a 19.30 hores. D'igual forma, els mesos de juliol i agost, el servei estarà actiu de dilluns a diumenge de 10.00 a 21.00 hores, amb vigilància en torre de 10.30 a 20.30 hores. Este servei finalitzarà el 26 de setembre.

  

![Imagen sin texto alternativo.](/media/0onh1gi5/87-c2-dispositivo-playas.jpg)  
![Imatge sense text alternatiu.](/media/iyxowx1r/87-c3-dispositivo-playas.jpg)  
![Imatge sense text alternatiu.](/media/0edjhxyy/87-c4-dispositivo-playas.jpg)  
![Imatge sense text alternatiu.](/media/qwtl2jhk/87-c5-bandera-azul-almarda.jpg)  
![Imatge sense text alternatiu.](/media/ybfm040j/87-c6-bandera-azul-corinto.jpg)  
  

*   [](http://www.facebook.com/sharer.php?u=https://aytosagunto.es/va/actualitat/platges-turisme-esports-i-policia-local-presenten-el-dispositiu-de-platges-per-a-este-estiu/ "Facebook")
*   [](http://twitter.com/share?url=https://aytosagunto.es/va/actualitat/platges-turisme-esports-i-policia-local-presenten-el-dispositiu-de-platges-per-a-este-estiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/platges-turisme-esports-i-policia-local-presenten-el-dispositiu-de-platges-per-a-este-estiu/ "Linked In")
*   [](mailto:?body=https://aytosagunto.es/va/actualitat/platges-turisme-esports-i-policia-local-presenten-el-dispositiu-de-platges-per-a-este-estiu/)